ขยายระยะเวลาลงทะเบียนโครงการลงทะเบียนเพื่อสวัสดิการแห่งรัฐ ปี 2565 ออกไปจนถึง 31 ตุลาคมนี้
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า โครงการลงทะเบียนเพื่อสวัสดิการแห่งรัฐ ปี 2565 มีประชาชนลงทะเบียนแล้ว 20,501,091 ราย เป็นการลงทะเบียนผ่านเว็บไซต์ 9,851,125 ราย และลงทะเบียนผ่านหน่วยงานรับลงทะเบียน 10,649,966 ราย ทั้งนี้ การเป็นผู้ได้รับสิทธิสวัสดิการแห่งรัฐ จะต้องมีการตรวจสอบคุณสมบัติตามโครงการฯ อีกครั้ง โดยขั้นตอนแรกจะตรวจสอบคุณสมบัติของผู้ลงทะเบียนตามเกณฑ์บุคคลและจะมีการตรวจสอบคุณสมบัติของเกณฑ์ครอบครัว ซึ่งหากพบว่า ผู้ลงทะเบียนไม่ผ่านการตรวจสอบตามเกณฑ์ครอบครัว จะถือว่าไม่ผ่านคุณสมบัติและจะไม่ได้รับสิทธิตามโครงการฯนอกจากนี้ คณะรัฐมนตรีได้มีมติเห็นชอบ ให้ขยายระยะเวลาการลงทะเบียนออกไปจนถึงวันที่ 31 ตุลาคม 2565 โดยประชาชนที่สนใจสามารถลงทะเบียนได้ทางเว็บไซต์ https://บัตรสวัสดิการแห่งรัฐ.mof.go.th ตั้งแต่เวลา 6.00 น. ถึง 23.00 น. ของทุกวัน หรือลงทะเบียนผ่านหน่วยงานรับลงทะเบียนทั่วประเทศ หากตรวจสอบสถานะการลงทะเบียน แล้วพบว่า สถานะ “การลงทะเบียนไม่สมบูรณ์” เนื่องจากข้อมูลไม่ตรงกับฐานข้อมูลของกรมการปกครอง จะต้องแก้ไขข้อมูลให้แล้วเสร็จภายในวันที่ 17 พฤศจิกายน 2565 ที่หน่วยรับลงทะเบียนที่ได้ลงทะเบียน หรือได้ยื่นแบบฟอร์มลงทะเบียนไว้เท่านั้น หรือหากลงทะเบียนผ่านเว็บไซต์ สามารถไปแจ้งแก้ไขข้อมูลได้ที่หน่วยงานรับลงทะเบียนใดก็ได้